# Csongrád Város Polgármesterétől M

Száma: Fjl/971-2/2022

Előadó: Fejlesztési, Vagyongazdálkodási és Üzemeltetési Iroda

## E L Ő T E R J E S Z T É S

**Csongrád Városi Önkormányzat Képviselő-testületének**

**2022. december 8-i ülésére**

*Tárgy:* Csongrád, Cseh István lőtér (hrsz:0133/3) koncepcióterv és műszaki dokumentáció véleményezése

**Tisztelt Képviselő-testület!**

A Csongrád-Csanád Megyei Önkormányzat a TOP-1.5.1-20-2021-00025 kódszámú, „A 2021-27 tervezési időszak stratégiai és projektszintű előkészítése Csongrád-Csanád megyében” tárgyú projekthez kapcsolódóan elkészíttette a Csongrád, Cseh István lőtér (hrsz:0133/3) koncepciótervét és műszaki dokumentációját. A tervdokumentumokat megküldte önkormányzatunk részére véleményezés céljából, melyre 2022. december 8-i határnapot jelölte meg.

A koncepció és műszaki dokumentáció képviselők részére megküldésre került.

Csongrád Városi Önkormányzat örömmel fogad minden fejlesztési elképzelést, koncepciót, mely a helyi értékekre épít, azokat kiegészíti, illetve új funkcióval ruházza fel. A Cseh István lőtér egy nagy léptékű, magas értéket képviselő fejlesztési elképzelés, mely jól illeszkedik a városban évtizedek óta meglévő vadászati és az egyre nagyobb teret nyerő hadászati, fegyvertechnikai képzéshez.

A koncepcióterv számos fejezete részletesen kidolgozott, néhány pontja kiegészítésre, pontosításra szorul, melyek kapcsán az 1. számú melléklet felsorolva tartalmazza az észrevételeket.

A koncepcióterv alapján a jövőben kidolgozásra kerülő engedélyes és kiviteli tervek kapcsán az ivóvíz és szennyvíz ellátás és kezelés részletes kidolgozása indokolt, lehetőség esetén a kivitelezés költségvetésébe kérjük annak beillesztését.

Kérem az előterjesztés megvitatását, és a határozati javaslat elfogadását.

## HATÁROZATI JAVASLAT

A Képviselő-testület megtárgyalta a „*Csongrád, Cseh István lőtér (hrsz:0133/3) koncepcióterv és műszaki dokumentáció véleményezése* „című előterjesztéstés az alábbi döntést hozza:

A Képviselő-testület egyetért a Cseh István lőtér koncepció tervével, azt a jelzett kiegészítésekkel támogatja és elfogadja.

Határidő: azonnal

Felelős: Bedő Tamás polgármester

Erről értesítést kapnak:

1. A Képviselő-testület tagjai
2. Csongrád-Csanád Megyei Önkormányzat
3. Fejlesztési és Üzemeltetési Iroda

Csongrád, 2022. december 8.

 Bedő Tamás

 polgármester

 1. melléklet

Cseh István lőtér koncepcióterv és műszaki dokumentáció véleményezése

**Épületvillamosság**

* A műszaki dokumentáció az épületvillamosság tekintetében részletekbe menően kitér az egyes tevékenységek (energiaellátás, főelosztó, al-elosztók, áramkörök, szerelvények, világítás, gépészeti áramkörök, épületfelügyelet, gyengeáram, behatolás jelző, beléptető rendszer, informatikai rendszer, hangosítás, TV hálózat, tűzjelző, érintésvédelem) koncepcióira mely a kiviteli tervekben részletekbe menően kidolgozásra kerülhet
* Informatikai rész egyéni szálláshelyekre utal, azok hol kerülnek kialakításra?
* Hol található a központi felügyeleti szoba?
* Főleg a mosdók esetében mozgásérzékelős fényforrás indokolt
* Napelemes rendszer kiépítését a szabályozástól függetlenül fontosnak találjuk (akár hálózatra visszatáplál, akár akkumulátoros energiatárolás szükséges)
* Tűzvédelem összefüggésben van a vízhálózattal ezért a helyszínen tüzivíz tároló kiépítését javasoljuk (tartály)
* Közvilágítás kiépítése javasolt a területen
* Villamos energiaellátása – Műszaki – gazdasági tájékoztatót minél hamarabb meg kell kérni az MVM Démász Áramhálózati Kft.-től, az új létesítmény energiaigényeinek megfelelően a tervezési és kivitelezési határidők miatt.

**Víz- csatorna szerelés**

* A fejezet feltételezi a városi ivóvíz hálózatra csatlakozást. Az engedélyes tervek kidolgozása során kérjük, hogy kerüljön megvizsgálásra a csatlakozás kiépítésének lehetősége, hiszen jelenleg az ivóvíz hálózat az érintett területtől több kilométerre található
* Kérjük, hogy alternatív vízvételi lehetőség kidolgozására is kerüljön sor (saját kút és víztisztító berendezés)
* Csongrád Városi Önkormányzat szándéknyilatkozatot írt alá az ivóvíz hálózat fejlesztésére azonban a megfelelő és költséghatékony megoldás érdekében fontos a lehetséges kialakítási módokra vonatkozó előzetes tervek és költségkalkulációk elkészítése, a vízhálózat kiépítés költségének költségvetésben történő szerepeltetése
* Az ivóvíz és szennyvíz ellátás és kezelés a működőképesség alapja, kiépítésnek költségei a jelenlegi gazdasági helyzetben az önkormányzatra aránytalan terhet rónak, további egyeztetés szükséges ebben a tekintetben.
* 25. oldalon hivatkozás található gázkazános fűtésre, holott gáz bevezetésére nincs utalás a tervdokumentációban illetve ellentmondásos a műszaki leírás e tekintetben
* Gépészeti tér helyszükségletének felülvizsgálata javasolt
* A több kilométerről történő víz bekötés több kérdést felvet, lesz e elegendő víznyomás, illetve a fali tűzcsapok vízhozamát tudja-e teljesíteni, alternatív vízvételi lehetőség megvizsgálása elengedhetetlen
* Az öntözővizet fúrt kút fogja biztosítani, esetleg a WC-k vízigényét is biztosíthatná
* A rajzokon nem látható hogy a szennyvízkezelő mű hol kap helyet illetve a hőszivattyúk hol kerülnek elhelyezésre

**Tervlapok**

* A kávézó és fegyvermúzeum között található raktárhelyiségeket felesbe osztanám nagyobb raktározási felületet hagyva a kávézó részére
* nézőterekről kivezető ajtók, fegyvermúzeum és légfegyver lőtér nyílását megfordítanám menekülési útvonal miatt
* fegyveres műhelyből nem szükséges-e a raktárba való közvetlen bejutás
* nő és férfi öltözőnél az öltözőszekrény megközelítés akadálymentesen nem megfelelő az mosdó ajtaja oda nyílik, a tusolók számát 3-ra csökkentve a WC-k számát megnövelve az ajtó nyílások átgondolhatók. A tusolóba a fal irányába kellene nyílni az ajtónak (befelé), így az öltözőből a mosdóba nyílhatna az ajtó (női és férfi oldalon is)
* Felülvilágítók elhelyezése indokolt a természetes fény miatt több helyen pl kávézó felett, majd ehhez kapcsolódóan szerelőjárda elhelyezése
* Hátsó lőtér kapcsán több parkolóhely kialakítása indokolt lehet
* későbbiekben amennyiben lehetőség nyílik, már most megvizsgálni napelemek elhelyezésének szükségességét a hozzá kapcsolódó elektromos felállásokkal, tartó konzolokkal

**Környezetvédelmi fejezet**

* A beruházás elvileg nem érint erdő művelési ágú területrészt, azonban, ha a későbbi tervekben mégis érintetté válik, abban az esetben egyéb az erdő termelésből való kivonásával kapcsolatos jogszabály szerint előírt eljárások, dokumentumok, fakitermelés szükségességével is számolni kell. Az országos erdőtérkép erdőkimutatása alapján javasoljuk ennek felülvizsgálatát minél hamarabb. (lsd. erdőtervi térkép)
* A tervezési munkákhoz, engedélyezési eljárásokhoz a jelenleg szántó besorolású területek átminősítésének ügyintézési határidejével és az ezzel kapcsolatban felmerülő költségekkel kalkulálni szükséges.
* Csapadékvíz elvezetés – szikkasztás is – vízjogi engedély köteles.

**Konyhatechnológia**

* Konyhatechnológia műszaki leírása hiányzik. Nem található a koncepció leírásban erre vonatkozóan utalás.

**Általános**

* Előzetes tervezői költségbecslés valamennyi szakági munkarészhez hiányzik.
* Engedélyes tervek Megrendelői jóváhagyása szükséges engedélyeztetésre való benyújtása előtt.